b"\n_START_ARTICLE_\nSant Mart\xc3\xad d'Avi\xc3\xa0\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia d'una sola nau sense absis i amb capelles laterals. El parament murari del cos de l'edifici \xc3\xa9s a base de grans carreus de pedra ben escairats i disposats en filades, i despr\xc3\xa9s arrebossat. Aquest difereix del del campanar, carreus polits, perfectament escairats i deixats a la vista; possiblement respon a una segona campanya constructiva. L'esgl\xc3\xa9sia est\xc3\xa0 coberta a dues aig\xc3\xbces amb teula \xc3\xa0rab. La fa\xc3\xa7ana, for\xc3\xa7a austera, \xc3\xa9s a la cara nord, i s'obre als carrers del poble. Destaca el campanar als peus de l'esgl\xc3\xa9sia, de planta quadrada i al\xc3\xa7ada considerable, amb obertures nom\xc3\xa9s a l'\xc3\xbaltim pis i amb una barana balustrada a manera de remat. Il\xc2\xb7luminant el presbiteri hi ha dues petites obertures quadrades als laterals i, a la zona superior, un \xc3\xb2cul. Adossada al mur de llevant trobem la rectoria, tamb\xc3\xa9 del segle XVIII.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia primitiva fou consagrada al gener del 907 pel bisbe Nantig\xc3\xads de la Seu d'Urgell. Fou edificada pel comte Guifr\xc3\xa9 el Pel\xc3\xb3s i els seus seguidors. Fou el seu fill Mir\xc3\xb3 el Jove qui la f\xc3\xa9u consagrar com a esgl\xc3\xa9sia de iam villam nominatam Avizano cum suis villaribus. El poble d'Avi\xc3\xa0 va n\xc3\xa9ixer al voltant de la parr\xc3\xb2quia de Sant Mart\xc3\xad._NEWLINE_De l'esgl\xc3\xa9sia prerom\xc3\xa0nica i rom\xc3\xa0nica no en queda pr\xc3\xa0cticament res, nom\xc3\xa9s un capitell rom\xc3\xa0nic molt malm\xc3\xa8s, conservat en un habitatge privat que es va edificar sobre l'esgl\xc3\xa9sia arru\xc3\xafnada._NEWLINE_Al segle XVIII es va aixecar la nova parr\xc3\xb2quia fora del nucli hist\xc3\xb2ric._NEWLINE_Est\xc3\xa0 situada a la zona m\xc3\xa9s antiga de la poblaci\xc3\xb3, prop de la casa del com\xc3\xba. L'actual esgl\xc3\xa9sia moderna \xc3\xa9s ja del s. XVIII, amb modificacions un segle posteriors. La rectoria s'us\xc3\xa0 com a pres\xc3\xb3 al s. XVIII._NEWLINE_Durant la primera Guerra carlina, abans de la presa de Berga, a la rectoria d'Avi\xc3\xa0 s'hi va instal\xc2\xb7lar el quarter general carl\xc3\xad, i tamb\xc3\xa9 el comte d'Espanya, que va ser destitu\xc3\xaft el 26 d'octubre de 1839 i fet presoner a la mateixa rectoria abans de ser assassinat a Pont d'Espia el 2 de novembre d'aquell mateix any._NEWLINE_La parr\xc3\xb2quia rebia part dels censos dels pagesos que depenien de la parr\xc3\xb2quia de St. Pere de Madrona."